Prim. Božidar Orešković, dr. med.

(1925. – 2020.)

Rođen je u Đurđevcu 27. XI. 1925. , gdje je završio pučku školu (1932. – 1936.), a gimnaziju je završio u Varaždinu (1936. – 1944.), te Medicinski fakultet u Zagrebu (1944. – 1951.).

Bio je aktivni igrač u NK „Graničar“ u Đurđevcu (1946. – 1950.) i član upravnog odbora (1953.-1958.).

Bio je član Matice Hrvatske a članstvo je obnovio 1972. u bjelovarskom ogranku kada je izabran za predsjednika upravnog odbora. Zbog te je aktivnosti morao krajem 1971. odstupiti s dužnosti ali i napustiti radno mjesto u bolnici.

Nakon diplomiranja na Medicinskom fakultetu je radio kao voditelj Zdravstvene stanice u Kloštru Podravskom koju je i otvorio kao i onu u Ferdinandovcu. U Zdravstvenoj stanici u Đurđevcu bio je voditelj od 1953. – 1958. i radi na otkrivanju zaraznih bolesti te na zdravstvenom prosvjećivanju. Potom specijalizira internu medicinu u Medicinskom centru u Bjelovaru i na Klinici Rebro u Zagrebu. Završio postdiplomski studij iz dijabetologije 1974. i postdiplomski studij iz kardiologije 1977. Usavršavao se na poslijediplomskim seminarima iz terapije kardiovaskularnih bolesti i dijabetologije. Nakon specijalizacije radi od 1962. – 1972. kao internist u Medicinskom centru u Bjelovaru gdje je i zamjenik voditelja i otvara alergološku ambulantu te uvodi endoskopske preglede u gastroenterologiji. Od 1972. – 1974. radi u Zavodu za diabetes u Zagrebu kao diabetolog. Od 1975. do umirovljenja 1992. je voditelj IV. pulmološkog odjela Klinike za plućne bolesti na Jordanovcu. Medicinski su mu interesi bili kronično plućno srce, dijabetes i plućne bolesti te kemoterapija malignih tumora pluća i dojke.

Naslov primariusa dobio je 1978.

U tijeku internističke djelatnosti sudjeluje na kongresima u zemlji i inozemstvu s oko stotinu predavanja. Deset je godina sudjelovao u postdiplomskoj nastavi iz diabetologije i pneumoftiziologije. Objavio je 46 stručnih i znanstvenih radova u domaćim i stranim časopisima i napisao jedno poglavlje u knjizi „Kemoterapija malignih solidnih tumora“ (Zagreb 1982.) te dva poglavlja u knjizi „Interna medicina“ (Zagreb 1991.).

Član je HLZ od 1953., kardiološkog i pulmološkog društva, a od 1995. i Hrvatskog društva umirovljenih liječnika HLZ u kome je bio dopredsjednik u dva mandata i začasni član od 2007.

Dobio je 1958. zlatnu značku Crvenog križa, spomen povelju Zavoda za dijabetes 1977. i 1987., te spomen povelju Pneumoftizeološke sekcije HLZ 1985. Povelju HLZ dobio je 2005. Odličje Ladislav Rakovac HLZ dodijelio mu je 2011. godine

Tom istaknutom zdravstvenom radniku i domoljubu neka je vječna slava i hvala!

Počivao u miru!